b'\n_START_ARTICLE_\nRehabilitering (bygningsvern)\n_START_PARAGRAPH_\nMed rehabilitering menes en istandsettelse av et eldre byggverk eller til opprinnelig stand. Dette inneb\xc3\xa6rer blant annet \xc3\xa5 rette p\xc3\xa5 fors\xc3\xb8mt vedlikehold. En rehabilitering kan inneb\xc3\xa6re at bygningen gjenvinner sin fordums status og antikvariske verdi. Dersom hensikten med \xc3\xa5 utbedre bygget ikke er \xc3\xa5 best mulig ta vare p\xc3\xa5 byggets antikvariske verdi, skal ordet rehabilitering ikke anvendes. Da er utbedring et mer korrekt begrep.\n_START_SECTION_\nBakgrunn\n_START_PARAGRAPH_\nLov om fornyelse av tettbygde str\xc3\xb8k, kom etter Stortingsforhandlingene 1975-1976 og Stortingets endring av loven om sanering i tettbygde str\xc3\xb8k, til lov om fornyelse av tettbygde str\xc3\xb8k. Byfornying skulle etter dette gjennomf\xc3\xb8res enten ved totalfornyelse i form av riving og nybygging slik som tidligere, eller ved utbedring av best\xc3\xa5ende bebyggelse, rehabilitering._NEWLINE_P\xc3\xa5 samme m\xc3\xa5te som ved sanering kan en skille mellom punktrehabilitering og str\xc3\xb8krehabilitering. Punktrehabilitering dreier seg om modernisering av enkeltbygninger, mens man ved str\xc3\xb8krehabilitering moderniserer hele str\xc3\xb8k. I Bergen stod Institutt for Byfornying for rehabilitering av st\xc3\xb8rre omr\xc3\xa5der som Marken, M\xc3\xb8hlenpris, Fjellsiden Nord, med St\xc3\xb8len, Ladeg\xc3\xa5rden og Rothaugen. I Oslo omfattet byfornyelsen i st\xc3\xb8rst grad byens \xc3\xb8stkant.\n_START_SECTION_\nI arkivene\n_START_PARAGRAPH_\nOpplysninger om rehabilitering og modernisering finnes i arkivene etter byfornyingsselskapene. En vil ogs\xc3\xa5 finne opplysninger vedr\xc3\xb8rende rehabilitering antikvariske registre, byggesaksarkivene, kommuneforhandlinger og formannskapsarkiver, samt i byggemeldinger, reguleringsplaner, og arkiv etter bygningsr\xc3\xa5d._NEWLINE_Foruten generalforsamlingsprotokoller, styrem\xc3\xb8tereferater, leieboermapper, foto etc. og driften av selskapet, omhandler byfornyelsens arkiver i vesentlig grad sanering av str\xc3\xb8k og enkeltadresser fram til ca. 1975, og deretter om rehabilitering/modernisering av str\xc3\xb8k og enkeltadresser. En vil i mindre grad finne tilsvarende materiale vedr\xc3\xb8rende sanering. I forbindelse med b\xc3\xa5de sanering og rehabilitering/modernisering vil en i vesentlig grad finne prosjektplaner og arbeidstegninger. En vil ogs\xc3\xa5 kunne finne ulike eiendomspapirer som for eksempel skj\xc3\xb8ter og pantobligasjoner.'